Jan Taks lê beslag op R70 m. se Viagra | Netwerk24
Deur Petrus Malherbe 19 April 2019 06:15
Doeanebeamptes het meer as R70 miljoen se onwettige Viagra by die land se grensposte onderskep.Foto: Unsplash
Dit sluit in ’n besending van R30 miljoen se Viagra wat op 13 Mei verlede jaar van Indië op pad na Suid-Afrika op die OR Tambo Internasionale Lughawe onderskep is.
Die Suid-Afrikaanse Inkomstediens (SAID) het pas die jongste syfers uitgereik rakende die aantal onwettige produkte waarop sy beamptes die afgelope jaar beslag gelê het.
Meer as R3,6 miljard se goedere is onderskep, sê die SAID in ’n verklaring.
Dit sluit in meer as R500 miljoen se onwettige dwelms, R50 miljoen se sigarette, R42 miljoen se bedreigde spesies soos perlemoen, R2,7 miljoen se vervalste handelsmerk-klere en -skoene en R18 miljoen se alkohol.
Die inkomstediens het die afgelope jaar byna 2 000 meer klopjagte uitgevoer en onwettige items gekonfiskeer. Die totale waarde van hierdie items beloop ook 50% meer as in die ooreenstemmende tydperk die vorige jaar.
In die vorige boekjaar is net op R2,4 miljard se goedere teenoor die R3,6 miljard vanjaar beslag gelê.
Van die ander groot beslagleggings die afgelope jaar sluit in R300 miljoen se dagga-olie wat onderweg van Kanada op die Durbanse hawe onderskep is, en R7,2 miljoen se haaivinne, wat in Maart vanjaar onderweg van Brasilië na Hongkong op OR Tambo onderskep is.
Op een dag in November verlede jaar is ook op vyf miljoen onwettige sigarette by die Beitbrug-grenspos tussen Suid-Afrika en Zimbabwe beslag gelê.
Meer oor: Said | Inkomstediens | Viagra